Giuseppe Versaldi

**Giuseppe Versaldi** (født 1943) er en italiensk katolsk geistlig og emeritert kuriekardinal som fra 2015 til 2022 ledet Kongregasjonen for katolsk utdanning som kardinalprefekt.
## Liv og virke
### Prest
Giuseppe Versaldi ble ordinert til prest den 29. juni 1967 av erkebiskop Albino Mensa for erkebispedømmet Vercelli. Der var han sogneprest. I 1976 ble han leder av det nystiftede familierådet i bispedømmet. Versaldi hadde tidligere studert psykologi og kanonisk rett ved Det pavelige gregorianske universitet fra 1972; i sistnevnte fag tok han doktorgraden. 

Fra 1980 underviste han i kanonisk rett og psykologi ved *Gregoriana* før han ble konsulent ved Den apostoliske signatura i 1985. 

Erkebiskop Tarcisio Bertone utnevnte Versaldi til generalvikar for erkebispedømmet Vercelli den 25. mars 1994.
### Biskop av Alessandria
Den 4. april 2007 utnevnte pave Benedikt XVI ham til biskop av det norditalienske bispedømmet Alessandria. Han ble ordinert til biskop av erkebiskopen av Vercelli, Enrico Masseroni, den 26. mai 2007; medkonsekratorer var hans forgjenger i Alessandria, biskop Fernando Charrier, og den emeriterte biskop av Fossano og Cuneo, Natalino Pescarolo. 

Benedikt XVI utnevnte ham 27. juni 2009 til en av de apostoliske visitatorer til Kristi legionærer for å undersøke anklager mot dette fellesskapet.

### President for prefektur for Den hellige stols økonomiske anliggender
Den 21. september 2011 utnevnte pave Benedikt XVI ham til president for Vatikanets økonomiprefektur (Prefektur for Den hellige stols økonomiske anliggender).

### Kardinal
I det høytidelige konsistoriet den 18. februar 2012 kreerte Benedikt XVI ham til kardinaldiakon med tittel til *[[Sacro Cuore di Gesù a Castro Pretorio]]*. 

Etter pave Benedkcts fratredelse deltok kardinal Versaldi på konklavet i 2013. 
### Prefekt for Kongregasjonen for katolsk utdanning
Den 31. mars 2015 utnevnte pave Frans ham til prefekt for Kongregasjonen for katolsk utdanning. I denne rollen var han også storkansler for *Pontificio Istituto di Archeologia Cristiana*. Den 4. mars 2022 ble han utnevnt til kardinalprest av pave Frans, og beholdt sitt titulærdiakoni som titulærkirke *pro hac vice*.

Den 26. september 2022 ble Giuseppe Versaldi erstattet av pave Frans av kardinal José Tolentino Calaça de Mendonça som prefekt for Dikastereriet for kultur og utdannelse.

## Episkopalgenealogi

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Lucido Maria Parocchi (1833-1903) *1871
* Pave Pius X (1835-1914) *1884
* Pave Benedikt XV (1854-1922) *1907
* Kardinal Carlo Confalonieri (1893-1986) *1941
* Biskop Aldo Del Monte (1915-2005) *1971
* Erkebiskop Enrico Masseroni (1939-2019) *1987
* Kardinal *Giuseppe Versaldi*  (1943-) *2007

## Litteratur
* Martin Bräuer:  *Handbuch der Kardinäle: 1846-2012* (Berlin/Boston: Walter de Gruyter GmbH & Co KG, 2014).

## Referanser